Návrh na začatie prejudiciálneho konania, ktorý podal Tribunal Superior de Justicia de la Comunidad Valenciana (Španielsko) 23. novembra 2023 – Asociación de Empresarios de Salones de Juego y Recreativos de la Comunidad Valenciana (Anesar-CV)/Conselleria de Hacienda y Modelo Económico de la Generalita Valenciana
(vec C-718/23)
Jazyk konania: španielčina
Vnútroštátny súd, ktorý podal návrh na začatie prejudiciálneho konania
Tribunal Superior de Justicia de la Comunidad Valenciana
Účastníci konania pred vnútroštátnym súdom
Žalobkyňa: Asociación de Empresarios de Salones de Juego y Recreativos de la Comunidad Valenciana (Anesar-CV)
Žalovaná: Conselleria de Hacienda y Modelo Económico de la Generalita Valenciana
Ďalší účastník: Organización Nacional de Ciegos Españoles (ONCE)
Prejudiciálne otázky
Majú sa články 26, 49 a 56 ZFEÚ, ktoré zahŕňajú zásady slobody podnikania, slobody usadiť sa a slobodného poskytovania služieb, vykladať v tom zmysle, že sú zlučiteľné s vnútroštátnou právnou úpravou [ako je článok 5 Decreto 97/2021, de 16 de julio, del Consell (dekrét regionálneho ministerstva č. 97/2021 zo 16. júla 2021), ktorým sa vykonáva článok 45 ods. 5 a článok 45 ods. 6 ley 1/2020 Valenciana, de regulación del juego y de prevención de la ludopatía en la Comunidad Valenciana (zákon Valencie č. 1/2020 o regulácii hazardných hier a prevencii závislosti od hazardných hier v autonómnom spoločenstve Valencia)], ktorá stanovuje režim minimálnych vzdialeností 500 metrov medzi herňami a 850 metrov medzi herňami a vzdelávacími inštitúciami, v prípade, ak uvedená právna úprava už stanovuje iné, menej obmedzujúce opatrenia, ktoré však možno považovať za rovnako účinné na ochranu spotrebiteľov, všeobecného záujmu, a najmä maloletých: a) ako je zákaz vstupu a účasti maloletým, osobám, ktoré boli na základe právoplatného rozhodnutia súdu vyhlásené za nespôsobilé na právne úkony, riaditeľom športových subjektov a rozhodcom činností, na ktoré sa uzatvárajú stávky, riaditeľom a akcionárom stávkových spoločností, osobám so zbraňou, intoxikovaným osobám alebo osobám pod vplyvom psychotropných látok, ktoré narúšajú priebeh hier, osobám, ktoré sú zapísané do registra osôb vylúčených z prístupu k hazardným hrám; a b) ako je zákaz reklamy, propagácie alebo sponzorstva a akéhokoľvek druhu komerčnej propagácie vrátane telematiky prostredníctvom sociálnych komunikačných sietí, ako aj propagácie hazardných hier mimo priestorov, statickej reklamy na verejných komunikáciách a dopravných prostriedkoch, plagátov alebo obrázkov na akýchkoľvek nosičoch?
Bez ohľadu na odpoveď na vyššie položenú otázku: Majú sa články 26, 49 a 56 ZFEÚ vykladať v tom zmysle, že bránia takej vnútroštátnej právnej úprave, aká je stanovená v druhom prechodnom ustanovení zákona regionálnej vlády Valencie č. 1/2020 z 11. júla 2020 o regulácii hazardných hier a prevencii závislosti od hazardných hier v autonómnom spoločenstve Valencia, tým, že so spätnou účinnosťou stanovuje vzdialenosť 850 metrov, ktorá musí existovať medzi herňami a vzdelávacími inštitúciami, pre herne, ktoré už boli zriadené bez dodržania tejto vzdialenosti, keď žiadajú o obnovenie svojej licencie alebo povolenia po nadobudnutí účinnosti uvedeného zákona č. 1/2020, keďže táto požiadavka je nezlučiteľná s už uvedenými zásadami slobody podnikania a slobody usadiť sa, ako aj slobodného výkonu činností?
Bez ohľadu na odpovede na predchádzajúce otázky: Majú sa články 26, 49 a 56 ZFEÚ vykladať v tom zmysle, že bránia takej vnútroštátnej právnej úprave, aká je stanovená v desiatom prechodnom ustanovení zákona regionálnej vlády Valencie č. 1/2020 z 11. júla 2020 o regulácii hazardných hier a prevencii závislosti od hazardných hier v autonómnom spoločenstve Valencia, tým, že stanovuje moratórium na obdobie piatich rokov od nadobudnutia účinnosti uvedeného zákona č. 1/2020 na udeľovanie nových licencií alebo povolení pre prevádzky hazardných hier, keďže toto pozastavenie povolení na obdobie maximálne piatich rokov je nezlučiteľné s už uvedenými zásadami slobody podnikania a slobody usadiť sa, ako aj slobodného výkonu činností?
Bez ohľadu na odpovede na predchádzajúce otázky: Majú sa články 26, 49 a 56 ZFEÚ vykladať v tom zmysle, že bránia takej vnútroštátnej právnej úprave, aká je stanovená v článku 45 ods. 5 a článku 45 ods. 6 uvedeného zákona Valencie č. 1/2020 o regulácii hazardných hier a prevencii závislosti od hazardných hier v autonómnom spoločenstve Valencia, keďže je záväzná len pre herne v súkromnom vlastníctve, ale nie pre herne, ktoré sú verejnými prevádzkami, na ktoré sa tiež nevzťahujú obmedzenia týkajúce sa reklamy a kontroly vstupu, ktorým podliehajú herne v súkromnom vlastníctve, pričom sa oslobodzujú od dodržiavania týchto povinností: a) dodržiavanie režimu minimálnych vzdialeností 500 metrov medzi herňami a 850 metrov medzi herňami a vzdelávacími inštitúciami; b) dodržiavanie vzdialenosti 850 metrov so spätnou účinnosťou, ktorá musí existovať medzi herňami a vzdelávacími inštitúciami, pre herne, ktoré už boli zriadené bez dodržania tohto odstupu, keď žiadajú o obnovenie svojej licencie alebo povolenia po nadobudnutí účinnosti uvedeného zákona č. 1/2020; c) uplatňovanie moratória na obdobie maximálne piatich rokov od nadobudnutia účinnosti uvedeného zákona č. 1/2020 na udeľovanie nových licencií alebo povolení pre prevádzky hazardných hier a stávkové kancelárie a na prevádzkovanie herných automatov?
Bránia zásady jednoty trhu, rovnosti a rovnakého zaobchádzania a zákazu diskriminácie medzi prevádzkovateľmi v odvetví hazardných hier a vo vzťahu k nim, týmto ustanoveniam vnútroštátnej právnej úpravy?
Predstavuje opísaná situácia výhodu, ktorá nepriaznivo ovplyvňuje a narúša hospodársku súťaž v danom odvetví?
____________